Preşedintele Klaus Iohannis a avut, joi, o întâlnire bilaterală cu premierul olandez Mark Rutte, la Bruxelles, unde are loc Consiliul European. Amintim că Iohannis și Rutte sunt contracandidați la funcția de secretar general al NATO.
Anunțul privind întâlnirea bilaterală Iohannis-Rutte a fost făcut vineri de Administrația Prezidențială.
Ce spune Iohannis despre Rutte
Tot joi, la Consiliul European de la Bruxelles, Klaus Iohannis a spus, răspunzând întrebărilor jurnaliștilor, că are "o relaţie absolut normală" cu premierul Olandei și că niciunul dintre ei "nu doreşte ca, prin această competiţie, să se strice proiecte sau relaţii care au fost construite în ani".
"(...) cu prim-ministrul Mark Rutte ne întâlnim la fiecare Consiliu şi la fiecare summit şi discutăm. Avem o relaţie absolut normală, niciunul dintre noi doi nu doreşte ca, prin această competiţie, să se strice proiecte sau relaţii care au fost construite în ani, dimpotrivă. Deci este chiar o competiţie constructivă", a spus Iohannis, întrebat dacă a discutat și cu Mark Rute și cum a primit acesta anunţul candidaturii sale la conducerea NATO.
Întrebat ce îl diferenţiază de premierul olandez, Iohannis a răspuns: "Cred că ne deosebeşte geografia, istoria şi cu siguranţă sunt unele teme unde abordările noastre ... ambele sunt foarte constructive, dar uşor diferite în ce priveşte viitorul NATO".
Reamintim că în 12 martie Klaus Iohannis şi-a anunţat candidatura pentru șefia NATO într-o conferinţă de presă convocată special la Bucureşti. Asta, în contextul în care Mark Rutte era considerat favorit pentru postul de secretar general al NATO. Statele Unite, Marea Britanie și Franța anunțaseră din 22 februarie că îl susțin pe premierul olandez pentru a-i urma lui Jens Stoltenberg în funcția de secretar general al NATO, un semnal care îl plasează pe politicianul olandez într-o poziție de forță pentru a obține acest post, a scris Reuters.
Rutte, despre Iohannis: "Este un lider credibil pentru țara lui"
Premierul Olandei, Mark Rutte, a avut joi o primă reacție de la anunțul făcut în 12 martie de către Klaus Iohannis privind candidatura sa la funcția de secretar general al NATO. Prim-ministrul olandez a spus despre contracandidatul său la șefia alianței nord-atlantice că "este un om minunat", refuzând însă să comenteze ce șanse ar avea președintele României.
Rutte a făcut aceste declarații joi, la Bruxelles, la reuniunea Consiliului European, la care participă și Klaus Iohannis. Premierul Olandei a fost întrebat de un jurnalist despre președintele Iohannis, care "se crede un șef NATO mai bun" decât el: "Nu știu cât de departe stați unul de celălalt la masă, dar cât de comod va fi? Ați încercat să-i faceți semne cu piciorul pe sub masă sau e prea departe?".
"Cu siguranță nu o să fac asta, pentru că este un om minunat. Este președinte al României de 10 ani și am lucrat bine aproape mereu. Este un lider credibil pentru țara lui. Cât despre NATO, așa cum știți, nu zic nimic", a spus Mark Rutte, conform imaginilor difuzate de Digi 24.
Întrebat dacă consideră că Iohannis ar fi un lider credibil și pentru NATO, premierul Olandei a evitat din nou să răspundă, subliniind că nu va face niciun comentariu pe această temă.
Succesorul lui Jens Stoltenberg, al cărui mandat la șefia NATO va expira în luna octombrie, va prelua conducerea alianței într-un moment crucial, fiind nevoit să convingă aliații să continue sprijinirea Ucrainei, în războiul declanșat de Rusia, dar în același timp să prevină o escaladare periculoasă care să atragă NATO într-un conflict militar deschis cu Rusia.